Twee ernstig beseer in middernagtelike bootongelukFoto: ER24 Twee mans het ernstige beserings opgedoen toe hulle laat Saterdagaand in ŉ bootongeluk by Maselspoort buite Bloemfontein betrokke was. Werner Vermaak, woordvoerder van ER24, sê paramedici, saam met lede van die provinsiale nooddienste en die Bloemfonteinse brand-en-reddingsdienste, is net ná middernag na die toneel ontbied. Daar het hulle die boot aangetref waar dit teen ŉ wal langs die Modderrivier vasgedruk was. “Een van die mans is ŉ paar meter weg van die boot aangetref met vermoedelike kop- en rugbeserings. Hy was in ŉ ernstige toestand toe hy gevind is,” sê Vermaak. Foto: ER24 Etlike meters weg van die boot af, het paramedici die tweede man aangetref. “Daar word verneem hy het hulp gaan soek toe hy ineengestort het. Hy is ook vir kopbeserings behandel en was in ŉ matige tot ernstige toestand.” Vermaak sê die man wat verder van die boot af gevind is, moes teen die steil rivierwal uitgedra word. “Onlangse reën en die oneweredige terrein het dit moeilik gemaak om hom uit te dra van waar hy gelê het. Daar word vermoed hy is oor die rivierwal geslinger en het op rotse ver onder die wal te lande gekom.” Hy sê dit is nie tans duidelik hoe die mans daarin geslaag het om hulp te ontbied nie. Volgens Vermaak is albei mans na Mediclinic Bloemfontein gehaas. “Die presiese omstandighede van die voorval is nie bekend nie.”